Nog 5 vas oor VBS-skandaal | Maroela Media
Nog vyf verdagtes is in hegtenis geneem vir hul beweerde aandeel in die sogenaamde VBS-skandaal.
Die direktoraat vir prioriteitsmisdaadondersoeke (die Valke) het die inhegtenisnemings Donderdag vroegoggend in Gauteng en Limpopo gedoen.
Nog drie verdagtes sal na verwagting deur die loop van vandag hulself aan die Valke oorgee.
Kol. Katlego Mogale, woordvoerder van die Valke, sê onder die verdagtes is 'n besturende direkteur van die omstrede VBS Mutual Bank verantwoordelik vir kleinhandel, 'n voormalige hoofbedryfsbeampte van die bank en die uitvoerende hoof van Vele Investments, vier kommissie-agente en 'n ampsdraer van 'n politieke party in Limpopo.
Die verdagtes word betrek by 188 aanklagte, waaronder diefstal, bedrog, korrupsie, geldwassery en rampokkery.
Nog 'n verdagte, 'n werknemer van die Collins Chabane- plaaslike munisipaliteit in Limpopo, is in hegtenis geneem in 'n afsonderlike saak wat verband hou met die belê van munisipale fondse in die VBS.
Dié verdagte word aangekla van die oortreding van die Wet op Munisipale Finansiële Bestuur, korrupsie en geldwassery.
Die verdagtes sal almal Vrydag in die Palm Ridge-handelshof verskyn.
Minstens agt mense staan reeds tereg op aanklagte wat verband hou met die grootskaalse plundery van die bank terwyl die voormalige finansiële hoof van VBS Bank, Phillip Truter, tien jaar tronkstraf opgelê is nadat hy skuldig gepleit het op aanklagte van bedrog, korrupsie, geldwassery en rampokkery.
Maar Malema en kie nog steeds op vrye voet. Hoe pateties.
So Malema en Shivambu is onskuldig?
Hulle is bang vir Malema en kie.
Mooi man, so val hulle… een na die ander…
Truter het skuld beken en reeds gevonnis. Vinnig en klaar. Hoekom kan dieselfde nie maar met die ander gebeur nie en met die nodige bewyse kan dit mos vinnig gebeur. Tronk toe en lê beslag op al hul bates en betaal terug. Hoekom altyd so lank sloer met alles!!!